VEGA præsenterer

**Yelles boblende electropop hiver dig ud på dansegulvet**   
*Få et massivt skud fransk popenergi, når Yelle indtager Lille VEGA med nye hypnotiserende singler. Sæt kryds i kalenderen onsdag den 9. december!*   
Efter en seks år lang pause er den franske dancepop-duo, Yelle, endelig klar med nyt materiale. I september lander deres fjerde album *L’Ere du Verseau (The Age of Aquarius)*, der fejrer evolutionen på sofistikeret vis.   
  
De ti sange udspiller sig blandt afdæmpede regnbuer og dykker ned i romantiske melodier samt eksperimenterende teknikker, mens de udforsker temaer som sensualitet og udvikling. Universet bobler som altid af über-dansabel livsglæde, men er også inspireret af Yelles 15-årige karriere.

Førstesinglen fra albummet er ”Je T’aime Encore”. Ved første lyt en bittersød kærlighedssang, men begravet i dens rim finder lytteren eksempler på Yelles komplicerede forhold til deres hjemland, fortæller Julie Budet:   
  
”We’re French, and sometimes we’re more understood by American people, Swedish people or Spanish people. They feel what we say and the energy that’s in our music, while France is a lot about overthinking, analyzing and trying to put you into a box… That’s what the song is about. ‘We love you, but sometimes we don’t get you.’ Proper love song!”

Singlen ”Karaté” blev efterfølgende udsendt som et friskt cirkelspark af finurligt lys. Sangen springer direkte ud i et vers, der angriber internet-trolls akkompagneret af en næsten barnlig og rapmundet energi.

I midten af 00’erne mødte sangerinden Julie Budet producer Jean-Francois Perrier, aka GrandMarnier. Sammen med produceren Tepr udgav de debutalbummet *Pop Up*. *Safari Club* Disco (2011) og *Complètement fou* (2014) fulgte debuten.

**Fakta om koncerten:**  
Yelle (FR)   
Onsdag den 9. december kl. 21:00  
Lille VEGA, Enghavevej 40, 1674 Kbh. V  
220 kr. + gebyr  
Billetsalget er startet via VEGAs hjemmeside og Ticketmaster.